นายประกันชี้เบี้ยวินาศรุ่งโต2เท่าจีดีพี
ผู้บริหารบริษัท สินมั่นคงฯ มั่นใจประกันภัยไทยมีแนวโน้มเติบโตเป็นตัวเลข 2 หลัก ประกันสุขภาพเติบโตสูงสุด
10 ส.ค. 2554

ผู้บริหารบริษัท สินมั่นคงฯ มั่นใจประกันภัยไทยมีแนวโน้มเติบโตเป็นตัวเลข 2 หลัก ประกันสุขภาพเติบโตสูงสุด 
นายเรืองเดช ดุษฎีสุรพจน์ ประธานกรรมการ บริษัท สินมั่นคงประกันภัย เปิดเผยว่า ธุรกิจประกันภัยสามารถเติบโตได้เป็นตัวเลข 2 หลักต่อเนื่องไปอีก 10 ปี คือ หนึ่ง ประเทศไทยจัดอยู่ในกลุ่มประเทศเกิดใหม่ที่กำลังพัฒนาระบบสาธารณูปโภค โครงสร้างพื้นฐาน ทำให้เศรษฐกิจในภูมิภาคนี้เติบโตมากกว่าภูมิภาคอื่นๆ ดึงนักลงทุนเข้ามาเพิ่มการลงทุนรวมถึงไทย อยู่ในตำแหน่งที่ดีของการลงทุนในภูมิภาคนี้
สอง ประชาชนมีรายได้สูงขึ้น ทำให้มีเงินใช้จ่ายกับการศึกษา มีความรู้สูงขึ้น ทั้งเรื่องการลงทุนและการเก็บออม การบริหารความเสี่ยงภัย ทำให้ความต้องการซื้อประกันภัยจะสูงขึ้นด้วย
สาม โดยธรรมชาติของธุรกิจประกันภัยจะเติบโตเป็น 2 เท่าของจีดีพี เป็นเช่นนี้มานาน ซึ่งปีนี้เงินลงทุนเริ่มไหลเข้าประเทศไทย เพราะเศรษฐกิจทางสหรัฐและยุโรปมีปัญหา
นายเรืองเดช กล่าวว่า ในช่วง 10 ปีข้างหน้านับจากนี้ไป ประกันสุขภาพจะได้รับความนิยมจากประชาชนเพิ่มขึ้นอย่างเห็นได้ชัด เนื่องจากค่ารักษาพยาบาลที่เพิ่มขึ้นทุกปีและประชาชนมีรายได้สูงขึ้น จึงต้องการบริการที่ดีกว่าการใช้สวัสดิการของรัฐ อย่างประกันสังคมกับบัตรทอง และรัฐบาลมีแนวโน้มสนับสนุนให้ประชาชนหันมาดูแลตัวเองมากขึ้น เพื่อลดงบประมาณของรัฐ
ขณะที่เบี้ยประกันภัยในอีก 10 ปีข้างหน้าจะมีราคาถูกลง เพราะจำนวนผู้ทำประกันภัยมีมาก ทำให้การเฉลี่ยภัยค่อนข้างดี แต่จะมีแรงกดดันจากอัตราเงินเฟ้อ ทำให้ต้นทุนสูงขึ้น โดยเฉพาะต้นทุนค่าซ่อมรถให้ลูกค้า ที่ทางอู่จะบวกเงินเฟ้อไปพร้อมกับต้นทุน เบี้ยประกันจึงไม่ได้ถูกลงมาก เมื่อมาหักลบกับเงินเฟ้อแล้ว ราคาเบี้ยประกันภัยจะถูกลงไม่มาก
อย่างไรก็ตาม หากรัฐบาลสามารถควบคุมอัตราเงินเฟ้อให้อยู่ในระดับที่ทรงตัว ราคาเบี้ยประกันภัยจะลดลงอย่างเห็นได้ชัด